Høyre er på feil spor
Send ditt innlegg tileller SMS med kodeord sidet til 2200 Johan Kristan Bjerke, kommunestyrerepresentant for Høyre i Ski, leder av hovedutvalget for oppvekst og kultur Høyre er på feil spor i familie- og likestillingspolitikken og er et blitt et offer for de flinke pikenes «tyranni». Julie Brodtkorb, statsministerens rådgiver og relativt vellykkede næringslivsleder, er en hovedtalskvinne for Høyres reaksjonære likestillingssyn.Argumentet er blant annet at «familiene selv må få bestemme hvordan de ønsker å organisere sin tid med barna, sine karrierer, sin fritid». Staten skal ikke bestemme om mor eller far skal ta omsorgen for de minste barna, før de eventuelt slipper inn i en barnehage. Hadde virkeligheten enda vært så perfekt. Men det er den ikke: Det er jo ikke slik at mor og far tjener likt. Kvinner får ikke like godt betalt for sin utdannelse og kompetanse som menn, og selv som ledere er de ikke likebetalt med sine mannlige kolleger. Spørsmålet om hvem av barnets foreldre som skal få gleden av å ha den daglige hovedomsorgen for de minste barna, er i bunn og grunn et økonomisk spørsmål. Jeg har så langt i mitt yrkesliv arbeidet i privat sektor, som leder og selvstendig næringsdrivende. La meg ta et eksempel fra virkeligheten: Kari og Ola er gift og begge er utdannet på masternivå. Kari har siden videregående skole hatt bedre karakterer enn Ola og det har hun også nå. De søker begge jobb i et stort selskap og fordi det er gode økonomiske tider, så får de begge jobb. Så blir Kari gravid. Hun blir «borte» fra jobb i 12 måneder. Ola blir «borte» i 6 uker og gjerne da i forbindelse med «ferieopphold».Kari kommer tilbake i jobb, vel og merke hvis de har fått barnehageplass. Hun fortsetter i samme jobb til samme lønn. Ola er imidlertid forfremmet og rykket fra Kari i lønn. De kjøper større hus og tar opp større lån. Så blir Kari gravid igjen. Hun blir «borte» i nye 12 måneder. Ola er så opptatt på jobb at han dessverre ikke får tid til å ta ut sin pappapermisjon. Kari kommer tilbake til den samme jobben og den samme lønnen. Ola er sannerlig blitt forfremmet igjen og tjener nå vesentlig mer enn Kari. Hvis Kari og Ola skulle finne på å bli gravid igjen, er løpet kjørt for Kari. Ola kan jo ikke bare være borte fra sin viktige jobb i flere måneder, dessuten har ikke familien råd til å være uten hans inntekt over lengre tid. Men det er jo fint med tre barn, så familien «velger» å la Kari være hjemme i nye 12 måneder. Eller kanskje i flere år. Flotte saker. Drømmen til master-Kari var jo nettopp å jobbe 50 % og drive med husmor-coaching i nabolaget? Da er det jo strålende at Olas karriere og lønn gjør dette mulig. Eller? Vel, det blir i alle fall ikke flere kvinnelige toppledere av en slik politikk. Det 150 års likestillingskamp har vunnet, tar mange av dagens unge kvinner (og menn) for gitt. Men utviklingen til likeverd stopper opp.De fleste er enig om at samfunnet trenger både dyktige menn og dyktige kvinner i ledende posisjoner. For å få flere kvinner i ledende roller i næringslivet, må det legges til rette på hjemmefronten. Det må bli slutt på at bedriftene sparer penger på å forfremme menn fremfor kvinner og staten kan faktisk bidra. Vi er flere «gamle» Unge Høyre-menn som arrangerte 8. mars tog på 70-tallet som litt uformelt fomler med ideen om å starte «Høyremenn for pappapermisjon». Vi får se. Men dette er ikke så fryktelig vanskelig: Gi foreldrene totalt 15 måneder permisjon. De første 3 månedene er forbeholdt mor. De resterende 12 må deles likt mellom mor og far. Da vet enhver bedriftseier/leder at både Kari og Ola blir borte like lenge når de får barn. Det er ingenting å «tjene» på å favorisere Ola, fordi han nå blir like «ustabil» arbeidskraft som Kari. Dessuten kan bedriften forfremme den best kvalifiserte medarbeideren. Jeg ser selvsagt utfordringer hvor en eller begge foreldre driver egen virksomhet som er avhengig av deres arbeidsinnsats hele tiden, men de langt fleste arbeider i ordinære bedrifter eller i offentlig sektor, så vi får begynne/fortsette likestillingsarbeidet der. Jeg er en solid forankret Høyrepappa, men jeg er også svært engasjert i familie- og likestillingsarbeid. Høyres støtte til kortere pappapermisjon og kontantstøtte bidrar imidlertid verken til flere kvinnelige ledere eller flere likestilte ekteskap. Men jeg kan jo ikke være enig i alt Høyre holder på med!
Jeg er en solid forankret Høyrepappa, men jeg er også svært engasjert i familie- og likestillingsarbeid. Høyres støtte til kortere pappapermisjon og kontantstøtte bidrar verken til flere kvinnelige ledere eller flere likestilte ekteskap.